ཆབ་སྲིད་བཙོན་ཟུར་ཁོང་གཉིས་བཙོན་ཁང་དུ་བཞུགས་བཞིན་པའི་སྐབས།དགེ་བཤེས་ཆོས་གྲགས་ལགས་དང་ངེད་གཉིས་རྒྱུ་རྐྱེན་དུ་མའི་དབང་གིས་ཕ་ཡུལ་དང་ཁ་དགྱེས་ཟིན་པས།རྒྱ་གར་ལྷོ་ཕྱོགས་ནས་མཇལ་དུས་འདས་གསོན་མཇལ་བ་ལྟ་བུའི་དགའ་སྐྱོ་འདྲེས་མ་ཞིག་ང་ཚོ་ཆ་ཚང་ལ་སྐྱེས།ཉིན་ཤས་འགོར་བར་དུ་ང་ཚོའི་ཁ་བརྡ་ནི་རྫོགས་རྒྱུ་མེད་པའི་གླེང་མོལ་གྱི་འགྲུད་བཞུད་རིང་མོ་ཞིག་རེད།སྐབས་དེར་ཁོང་གཉིས་ཀྱིས་སྦྱར་ཡིག་གི་ལས་འགུལ་སྐབས་ངེད་གཉིས་ལ་གསང་བ་བྱས་བའི་རྒྱུ་མཚན་གསལ་བོར་གསུངས་སོང་ལ་།རྒྱུ་མཚན་ལྡན་པ་ཞིག་ཀྱང་རེད།ཁོང་གཉིས་ལ་དགེ་བཤེས་ཆོས་གྲགས་ལགས་དང་ངེད་གཉིས་ཀྱིས་གདན་ས་དགའ་ལྡན་ནས་སློབ་གཉེར་བྱས་ཏེ་བཞུགས་རོགས་ཅེས་རེ་སྐུལ་ཞུས་ཀྱང་།ཁོང་གཉིས་ཀྱིས་དཀའ་སྡུག་གང་ལ་འཕྲད་ཀྱང་ད་ཐེངས་ངེས་བར་དུ་ཕྱིར་འགྲོ་དགོས།རེབ་གོང་མི་དམངས་དང་ཁོང་གཉིས་ཀྱི་དགེ་རྒན་ཨ་ཁུ་བློ་བཟང་ལ་ཡེ་སོགས་ཀྱིས་རེ་སྒུགས་བྱས་ནས་ཡོད་ཟེར།ངེད་གཉིས་ཀྱི་བསམ་ཚུལ་ནི།ཁོང་གཉིས་ཕྱིར་སོང་ན་ཡང་བསྐྱར་་བཙོན་ཁང་དུ་འགྲོ་བར་དོགས་ནས་རེ་སྐུལ་ཞུས་པ་དེ་རེད།